ทุนสำรองประเทศลด900ล้านเหรียญฯ
ธปท.เผยทุนสำรองประเทศลดลง 900 ล้านเหรียญสรัฐ  คาดเป็นผลจากการลดแทรกแซงเงินบาทหลังปรับแข็งค่าน้อยลง
5 เม.ย. 2556

ธปท.เผยทุนสำรองประเทศลดลง 900 ล้านเหรียญสรัฐ  คาดเป็นผลจากการลดแทรกแซงเงินบาทหลังปรับแข็งค่าน้อยลง 
ธนาคารแห่งประเทศไทย(ธปท.) รายงานฐานะเงินทุนสำรองระหว่างประเทศของ ล่าสุด ณ วันที่ 29 มี.ค. 2556 อยู่ที่ระดับ 1.778 แสนล้านเหรียญสหรัฐ หรือประมาณ 5.210 ล้านล้านบาท ลดลง 900 ล้านเหรียญสหรัฐ หรือประมาณ 2.64 หมื่นล้านบาท หากคิดอัตราแลกเปลี่ยนปัจจุบันที่ระดับ 29.35 บาทต่อเหรียญสหรัฐ จากสัปดาห์ก่อนหน้าอยู่ที่ 1.787 แสนล้านเหรียญสหรัฐ หรือประมาณ 5.229 ล้านล้านบาท 
ด้านฐานะซื้อเงินตราต่างประเทศล่วงหน้าสุทธิ (Forward ) อยู่ที่ระดับ 2.37 หมื่นล้านเหรียญสหรัฐ เพิ่มขึ้น 500 ล้านเหรียญสหรัฐ จากสัปดาห์ก่อนที่ระดับ 2.32 หมื่นล้านเหรียญสหรัฐ  ส่งผลให้ทุนสำรองระหว่างประเทศสุทธิ ซึ่งรวมทุนสำรองฯในปัจจุบันและForward แล้วอยู่ที่ระดับ 2.015 แสนล้านเหรียญสหรัฐ
ทั้งนี้ คาดว่าทุนสำรองที่ลดลง เป็นผลจากธปท.ทยอยลดการแทรกแซงค่าเงินบาทลง หลังจากเงินบาทปรับตัวแข็งค่าน้อยลงเกาะกลุ่มไปกับสกุลเงินในภูมิภาค และไม่หลุดกรอบสำคัญที่ระดับ 29 บาทต่อเหรียญสหรัฐ อย่างไรก็ตามธปท.ยังมีการแทรกแซงค่าเงินบาทแข็งผ่านตลาดซื้อขายล่วงหน้า(Swap) บ้าง แต่ปริมาณไม่มากนัก เพื่อดูแลสถานการณ์ค่าเงินบาทให้เคลื่อนไหวไปในทิศทางเดียวกับสกุลอื่นๆในภูมิภาค โดยขณะนี้ค่าเงินบาทเคลื่อนไหวอยู่ระหว่าง 29.25 – 29.35 บาทต่อเหรียญสหรัฐ ปรับแข็งค่าขึ้นจากช่วงต้นสัปดาห์ซึ่งเคยอยู่ที่ระดับ 29. 41-29.43 บาทต่อเหรียญสหรัฐเล็กน้อย 
สำหรับ ฐานเงินหรือเงินสดหมุนเวียนในมือภาคเอกชนและเงินฝากของสถาบันการเงิน ที่ธปท.ในปัจจุบันอยู่ที่ 1.432 ล้านล้านบาท เพิ่มขึ้นจากสัปดาห์ก่อนหน้าที่  1.379 ล้านล้านบาท โดยปริมาณเงินหมุนเวียนเพิ่มขึ้นในระดับที่สอดคล้องกับกิจกรรมทางเศรษฐกิจ